CELEX: 32012R0726
Language: ro
Date: 2012-08-06 00:00:00
Title: Regulamentul de punere în aplicare (UE) nr. 726/2012 al Comisiei din 6 august 2012 privind clasificarea anumitor mărfuri în Nomenclatura combinată

10.8.2012   
            
            
               RO
            
            
               Jurnalul Oficial al Uniunii Europene
            
            
               L 213/3
            
         REGULAMENTUL DE PUNERE ÎN APLICARE (UE) NR. 726/2012 AL COMISIEI
   din 6 august 2012
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 august 2012.
      
         
            Pentru Comisie, pentru președinte
         
         Antonio TAJANI
         
            Vicepreședinte
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Aparat electronic (denumit „unitate de monitorizare de la distanță a ascensoarelor”) prezentat într-o carcasă cu dimensiunile de aproximativ 28 × 22 × 9 cm destinată a fi instalată în puțul ascensorului.
                  Aparatul, care primește informații de la mai mulți senzori externi, este utilizat pentru a monitoriza funcționarea ascensoarelor și pentru a detecta defecțiuni, de exemplu, la pornire și la oprire, la deschiderea și închiderea ușilor, defecțiuni de aliniere, defecțiuni ale motorului de tracțiune, ale frânei, ale sistemului de iluminat în interiorul cabinei. Informațiile primite sunt verificate și prelucrate de aparat și transmise prin modem către un centru de întreținere.
                  După prezentare și după încorporarea unui modem, aparatul asigură posibilitatea comunicării vocale bidirecționale între cabina ascensorului și centrul de întreținere printr-un microfon și un difuzor instalate în cabină.
               
               
                  9031 90 85
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 2 litera (b) de la capitolul 90, precum și pe baza textului codurilor NC 9031, 9031 90 și 9031 90 85.
                  Având în vedere că aparatul nu are încorporat un modem sau alt dispozitiv de comunicație, este exclusă clasificarea sa la poziția 8517 ca aparat pentru comunicație în rețele cu fir.
                  Deoarece aparatul nu furnizează semnale acustice sau vizuale, este exclusă clasificarea sa la poziția 8531 ca aparat electric de semnalizare acustică sau vizuală.
                  Aparatul monitorizează și verifică funcționarea ascensorului și prelucrează datele primite. Senzorii care generează semnalele ce urmează a fi prelucrate nu sunt încorporați în aparat. Aparatul propriu-zis nu afișează semnalele respective. Din aceste motive, aparatul este considerat parte a unui instrument de control. În consecință, clasificarea ca mașină incompletă la poziția 9031 este exclusă.
                  Aparatul trebuie clasificat așadar la codul NC 9031 90 85 ca parte de instrumente, aparate și mașini de control nedenumite și necuprinse în altă parte în capitolul 90.